Dôs vitoriis une daûr di chê altre. Dopo de partide lade drete miercus a Reggio Emilia cul Sassuolo, vuê cuintri de Atalanta l’Udin al fâs ancjemò miôr: al zuie, al scombat e al torne a vinci. Al vignarès di pensâ che e sedi pardabon rivade la ore di parâ vie l’efiet Mer…Dacia Arena e di cambiâlu cuntun efiet Friûl. Se al sarà cussì lu viodarìn tes prossimis setemanis. Par intant o podìn gjoldisi il secont sucès in pôcs dîs e une posizion in classifiche che e je mancul pericolose.
I blancs e neris a frontin la scuadre di Gasperini ancjemò cun Bizzarri in puarte, di gnûf cun Nuytinck dongje di Danilo tal mieç de difese, cun Larsen e Alì Adnan laterâi difensîfs, cun Behrami median centrâl daûr di De Paul, Fofana, Barak e Ingelsson, la vere novitât de partide, e cun Maxi Lopez uniche ponte.
La Atalanta e partìs cun decision, sburtade di Ilicic, Castagne e Spinazzola. L’Udin al ten bot, cun Bizzarri che al interven inte maniere miôr suntun tîr di Spinazzola e po cun Danilo che cuntune sô conclusion i fâs fâ une biele parade ancje a Berisha, ancje se cuntune cierte soference. Al rive cussì il gol dai ospits, firmât di Kurtic, e a rivin ancje i cambiaments tatics di Delneri, che al scambie di posizion De Paul e Ingelsson e che al stramude il 4-1-4-1 di partence intun 4-4-1-1, cun Fofana che al ven metût in posizion di trecuartist par sapontâ Maxi Lopez in atac.
La manovre dal tecnic di Aquilee e je chê juste. La scuadre di balon furlane e vuadagne teren e si fâs viodi des bandis di Berisha cun De Paul e juste prime dal interval e cjate la strade dal gol: fal di man di Spinazzola te aree di rigôr, penalty sivilât di Rocchi e trasformazion di De Paul.
Dopo un prin timp dinamic e vivarôs, la seconde frazion e somee plui flape e smamide, cuasit che a dutis dôs lis scuadris ur les ben la paritât. In realtât si scombat une bataie continue di posizion e Udin e Atalanta a lotin su ducj i balons. Cul passâ dai minûts l’Udin al cambie ancjemò alc te sô struture par adatâsi ae gnove fase dal incuintri, cun Delneri che al met dentri Matos par Fofana e Hallfredsson par Ingelsson e che al disegne cussì un plui classic 4-4-2.
La sielte dal mister e je chê juste: l’Udin al sgarfe e Barak al cjate la strade par tirâ in puarte juste tal cjanton là che Berisha nol pues rivâ. Il vantaç concuistât al da energjie ai blancs e neris, che a resistin denant de reazion disperade dai ospits. Bizzarri al fâs un grant lavôr suntun pâr di ocasions di Cristante, Caldara al segne ma al è in fûr zûc e duncje la sô conclusion e je iregolâr, e a cuatri minûts dal novantesim Rocchi al sivile un rigôr a pro de Atalanta: Cristante al tire e Bizzarri al pare e al salve il risultât.
fur_Latn fur_Latn fur_Latn fur_Latn fur_Latn fur_Latn